KIRJALLINEN KYSYMYS E-1731/01

esittäjä(t): Isidoro Sánchez García (ELDR) komissiolle

(14. kesäkuuta 2001)

Aihe: Polttoainealan vapauttaminen

Komission ja kansallisten kilpailuviranomaisten välisessä 29. syyskuuta 2000 pidetyssä kokouksessa komission jäsen Monti ilmoitti polttoainealan vapauttamista koskevassa puheenvuorossa, että kilpailusäännösten mukaan vähittäiskauppiailla täytyy olla vapaus määrittää hinnat.

Voiko komissio ilmoittaa jäsenvaltioita koskevat toimet tai suositukset tai toimenpiteet, joihin ne tai komissio on asiassa jo ryhtynyt?

Voiko komissio ilmoittaa täsmälliset toimet, joita se toteuttaa salliakseen uusien, riippumattomien toimijoiden tai ketjuihin kuulumattomien yhtiöiden tulemisen EU:n jäsenvaltioiden polttoainemarkkinoille vapaan kilpailun edistämiseksi tällä strategisella alalla?

Mario Montin komission puolesta antama vastaus

(3. syyskuuta 2001)

Ensimmäisen kysymyksen osalta komissio toteaa aina katsoneensa, että jälleenmyyntihintojen määrääminen on erittäin vakava kilpailunrajoitus, joka kuuluu EY:n perustamissopimuksen 81 artiklan 1 kohdan (ent. 85 artiklan) soveltamisalaan. Tämän johdosta se ei ole myöntänyt eikä myönnä 81 artiklan 3 kohdassa tarkoitettua poikkeusta tällaiselle käytännölle, ei yksittäin eikä vertikaalisia sopimuksia koskevan ryhmäpoikkeusasetuksen yhteydessä. Tämä periaate on todettu vertikaalisia sopimuksia koskevan komission asetuksen (EY) N:o 2790/1999(1) 4 artiklan a kohdassa, jonka mukaan säädettyä poikkeusta ei sovelleta vertikaalisiin sopimuksiin, joilla suoraan tai välillisesti, yksinään tai yhdistettyinä muihin osapuolten määräysvallassa oleviin tekijöihin, pyritään a) rajoittamaan ostajan mahdollisuutta asettaa oma jälleenmyyntihinta rajoittamatta toimittajan mahdollisuutta asettaa enimmäismyyntihinta tai suositella myyntihintaa, edellyttäen, että nämä eivät johda kiinteään tai vähimmäismyyntihintaan jonkin osapuolen käyttämän painostuksen tai tarjoamien kannustimien vuoksi. Vertikaalisia rajoituksia koskevista suuntaviivoista annetun komission tiedonannon 47 kohdassa selostetaan yksityiskohtaisesti, kuinka jälleenmyyntihinnoista voidaan määrätä sekä suoraan että epäsuorasti(2).

Toisen kysymyksen osalta on ensiksikin muistettava, että toisin kuin muut energiamarkkinat, jotka aukeavat vähitellen kilpailulle, yhteisön polttoainemarkkinat ovat periaatteessa avoimia kilpailulle. Näin ollen riippumattomat toiminnanharjoittajat tai integroitumattomat yhtiöt voivat tulla vapaasti yhteisössä oleville kansallisille polttoainemarkkinoille. Komissio on lähettänyt kyselyn riippumattomille polttoaineyhtiöille tarkistaakseen, onko kuitenkin olemassa joko valtion tai yksityisten osapuolten asettamia

esteitä, jotka saattavat estää riippumattomia tai integroitumattomia yhtiöitä tulemasta yhteisössä oleville kansallisille polttoainemarkkinoille. Tämä tarkistus päättyy lähitulevaisuudessa. Jos havaitaan, että EY:n perustamissopimuksen 81 ja 82 artiklaa (ent. 86 artikla) tai muita perustamissopimuksen määräyksiä on rikottu, komissio ryhtyy toimiin rikkomisen lopettamiseksi.

(1) Komission asetus (EY) N:o 2790/1999, annettu 22 päivänä joulukuuta 1999, EY:n perustamissopimuksen 81 artiklan 3 kohdan soveltamisesta tiettyihin vertikaalisten sopimusten ja yhdenmukaistettujen menettelytapojen ryhmiin, EYVL L 336, 29.12.1999. Ks. myös Euroopan yhteisön perustamissopimuksen 85 artiklan 3 kohdan soveltamisesta yksinostosopimusten ryhmiin 22 päivänä kesäkuuta 1983 annetun komission asetuksen (ETY) N:o 1984/83 johdanto-osan 8 kappale, EYVL L 173, 30.6.1983.

(2) EYVL C 291, 13.10.2000.